வேளாண் தொழிலில் பலப்பல வேலைப் பிரிவுகள் இருப்பினும் உழவுத் தொழில் எனவும், உழவர் எனவும் பெயர் வழங்கும் வழக்கம், உழவை விளக்கும். திருவள்ளுவர் கூறியது ‘உழவு’ என்பதே. மேல்மண் கீழ்மண் கலக்க வைக்கும் கருவி கலப்பையாம். கலப்பைக்கும் ஏர் எனப் பெயர் உண்டு. ‘ஏர்க்கால்’ என்பது குத்தியில் நுழைக்கப் பெற்று நீண்டு நுகக் கோலுக்குச் செல்லும் தடியாம். ஏர் என்பது உழுதல் தொழிலில் வருவதை “ஏரினும் நன்றா எருவிடுதல்” என்னும் குறள் தெளிவிக்கும். (குறள் 1038) ஓய்வு – வேலையின்றி ஓய்ந்திருத்தல். ஒழிவு – ஒரு வேலை முடித்து வேறொரு வேலையில் அல்லது பொழுது போக்கில் ஈடுபட்டிருத்தல். ‘ஓய்வு ஒழிவு இல்லை’ எனப்பலர் குறைப் பட்டுக் கொள்வர். சிலர்க்கோ ‘ஓய்வு ஒழிவு அன்றி வேலையே இல்லை’ என்னும் நிலைமையும் உள்ளது. ஓய்வு என்பது படுத்துக் கொள்வதே என்று கருதுவாரும் உளர். அவர் ‘ஓய்வு சாய்வு’ என்னும் இணைச் சொல்லுக்கு இலக்கியமானவர். ஒன்று – ஒரு பெரும் பிரிவு